贈空上人
作者：曾幾
朝代：宋

paragraphs: 我搴空門秀，得之古疏山。
斯人器玉壺，中有寶月寒。
四壁澹相對，安身一蒲團。
玲瓏六窗靜，竟日心猿閑。
時從禪那起，游戲于筆端。
當其參尋時，恣意雲水間。
松風潄齒頰，蘿月入肺肝。
政使不學詩，已見詩一斑。
況復用心苦，俗氛何由干。
今晨出數篇，秀色若可餐。
清妍梅著雪，圓美珠走盤。
乃知心鏡中，萬象紛往還。
皆吾所現物，摹寫初不難。
誰能效我輩，造語出險艱。
請師賸汲古，凈洗蔬腸酸。
坐令韓退之，收歛加巾冠。